Orhan Mustafi

**Orhan Mustafi** (lindur më 4 prill 1990) është një ish futbollist profesionist zviceran me origjinë shqiptare i cili luante si sulmues. Ai e shpenzoi shumicën e karrierës së tij në Zvicër, duke luajtur me klube si FC Zürich, FC Aarau, Grasshoppers dhe Baseli. Ai gjithashtu pati përvoja me klube në Gjermani, Skoci dhe Hong Kong.

## Karriera me klube
### Fillimet
Mustafi emigroi në Zvicër kur ishte ende fëmijë sëbashku me familjen e tij. Ai hodhi hapat e para në futboll duke luajtur me klubin lokal FC Domat/Ems. Në vitin 2003, Mustafi u zbulua nga një skaut i Grasshoppers, duke u bërë pjesë e akademisë. Në korrik 2006, Mustafi u transferua te akademia e Zürich në një kontratë dy-vjeçare. Gjatë qëndrimit të tij në klub, ai bëri debutimin e tij si profesionist duke u aktivizuar si titullar për 55 minuta në një ndeshje në kampionat kundër FC St. Gallen.

### Basel
Më 9 qershor 2008, Mustafi u transferua te klubi tjetër zviceran Basel si lojtar i lirë. Ai u bë pjesë e ekipit të parë nën drejtimin e trajnerit Christian Gross. Ai bëri debutimin e tij zyrtar me ekipin më 9 gusht kundër Vaduzit në shtëpi, duke shënuar një dygolësh. Katër ditë më pas, ai debutoi në UEFA Ligën e Kampionëve në barazimin pa gola kundër ekipit portugez Vitória S.C. në ndeshjen e parë të raundit të tretë kualifikues.

Më 20 shtator 2008, Mustafi shënoi golin e vetëm në fitoren 1–0 kundër Schötz në raundin e parë. Ai shënoi edhe një tjetër dygolësh, këtë herë kundër Sionit në transfertë më 14 mars 2009. Mustafi e mbylli sezonin e tij të parë me klubin me 5 gola në 17 ndeshje në të gjitha kompeticionet.

Mustafi e nisi sezonin e ri sërisht si lojtar rezervë, duke u aktivizuar në vetëm katër ndeshje nën drejtimin e trajnerit të ri Thorsten Fink. Gjatë kësaj kohe, ai shënoi në fitoi 5–1 kundër Bakut në ndeshjen e dytë të raundit play-off të UEFA Ligës së Evropës, duke ndihmuar ekipin të kualifikohej në fazën e grupeve; ky ishte goli i tij i parë në kompeticionet evropiane. 

Më 1 tetor 2009, Mustafi u huazua te klubi tjetër i Superligës, Aarau, deri në përfundim të sezonit. Ai u aktivizua rregullisht me ekipin e tij të ri, por pa mundur të qënit protagonist. Në prill 2010, ai ishte njē nga tre lojtarët që përjashtuan nga ekipi i parë dhe u dërguan te ekipi nën-21. Me ekipin rezervë ai u aktivizua vetëm një ndeshje, duke luajtur 90 minuta në suksesin 3–1 në transfertë kundër SC Schöftland. Në përfundim të sezonit, Mustafi kishte shënuar 4 gola në 19 ndeshje në kampionat si dhe një gol në një ndeshje të kupës. Ai u rikthye te Baseli në verën e vitit 2010.

Më 1 korrik 2010, Mustafi u huazua te klubi gjerman Arminia Bielefeld në divizionin e dytë gjerman. Sezoni i tij u kushtëzua nga dëmtimet e shumta dhe Mustafi u aktivizua me ekipin e parë si dhe me ekipin nën-21, duke shënuar dy gola me këto të fundit. Pas mbarimit të huazimit, Mustafi u rikthye te Baseli dhe më pas u la i lirë pas skadimit të kontratës. Gjithsej Mustafi luajti 21 ndeshje me Baselin si dhe shënoi 7 gola.

### Grasshopper Club
Më 23 qershor 2011, Mustafi u transferua te Grasshopper Club Zürich, klub me të cilën kishte qënë pjesë e akademisë vite më parë, duke firmosur një kontratë tre-vjeçare. Ai e humbi nisjen e sezonit për shkak të një dëmtimi, duke debutuar në ndeshjen e javës së 6të të kampionatit kundër Servettes ku ai u aktivizua si zëvëndësues në momentet e fundit.

Mē 2 tetor, Mustafi shënoi golin e parë me klubin në suksesin 3–0 kundër ish ekipit të tij FC Zürich, si dhe shënoi golin e vetëm në fitoren minimale 1–0 kundër Young Boys. Ai e mbylli sezonin 2011–12 me vetëm 3 gola në 18 ndeshje në kampionat; ai gjithashtu u aktivizuar në tre ndeshje me ekipin nën-21.

Mustafi e humbi vendin e titullarit në sezonin e ri 2012–13, duke u aktivizuar vetëm 18 minuta në 11 javët e para të kampionatit. Në dhjetor, ai u dëmtua në artikulacionin akromioklavikular, duke humbur disa javë. Në merkaton e dimrit, Mustafi u huazua te FC Wil, me të cilën nuk u aktivizua në asnjë ndeshje për shkak të një dëmtimi që kërkonte operacion.

Më 1 gusht 2013, Mustafi u huazua për një sezon te Ross County në Premier Ligën Skoceze pasi fillimisht kishte mbërritur në provë. Ai luajti ndeshjen e parë me klubin dy ditë më vonë duke u aktivizuar si zëvëndësues në humbjen 2–1 kundër Celcit. Goli i tij i parë me klubin erdhi tre javë më pas në humbjen 3–2 kundër Stranraer në Kupën e Skocisë. Megjithatë, me vazhdimin e sezonit, Mustafi pati vështirësi për të gjetur minuta, kjo për shkak edhe të një dëmtimi në gishtin e madh të këmbës. Më 3 janar 2014, Ross County njoftoi se huazimi i Mustafit kishte mbaruar.

Pas largimit nga Ross County, Mustafi u rikthye në Zvicër dhe u dërgua menjëherë në huazim te Lugano. Gjatë gjysmës së dytë të sezonit 2013–14, Mustafi ishte më së shumti një zëvëndësues, duke u aktivizuar në tetë ndeshje ku kontriboi me tre asiste. Pas mbarimit të sezonit, ai u rikthye te Grasshopper dhe më pas u bë lojtar i lirë pas skadimit të kontratës.

### FC Le Mont
Më 9 tetor 2014, Mustafi u transferua te Football-Club Le Mont-sur-Lausanne në Ligën e Dytë Zvicerane. Ai firmosi një kontratë të shkurtër, vetëm për dy muaj me mundësi rinovimi. Mustafi shënoi tregolëshin e parë në karrierë në fitoren 3–2 kundër Winterthur në debutimin e tij me klubin. Pas kësaj, ai shënoi me penallti golin e fitores në suksesin 2–1 kundër Schaffhausen në javën e 3të. Ai e mbylli sezonin e parë me klubin me 8 gola dhe 4 asiste në 21 ndeshje. Sezoni i rradhës u kushëzua nga dëmtimet e vazhdueshme, duke bërë që Mustafi të shënonte vetëm 5 gola në 19 ndeshje.

### Ndryshimi i shpeshtë i klubeve
Më 29 nëntor 2016, Mustafi firmosi një marrëveshje me Kitchee në Hong Kong, duke provuar përvojën e parë jashtë Evropës. Ai mori fanellën me numrin 99 dhe bëri debutimin e tij pesë ditë më pas në barazimin pa gola kundër Eastern në kampionat. Më 11 janar 2017, klubi ndërpreu kontratën me Mustafin, i cili deri në atë moment ishte aktivizuar në vetëm tre ndeshje zyrtare. Pavarësisht largimit të hershëm, Mustafi mori medaljen e fituesit për suksesin e ekipit në kampionat dhe kupë.

Në korrik 2017, Mustafi nënshkroi një kontratë një-vjeçare me klubin e sapongjitur në Ligën e Dytë Zvicerane, Rapperswil-Jona. Më 13 gusht, ai shënoi në fitoren 4–3 kundër FC Kreuzlingen në raundin e parë të Kupës së Zvicrës, duke regjistruar golin e parë pas 18 muajsh. Pas disa ditësh, Mustafi pësoi një dëmtim të rëndë që e detyroi t'a mbyllte sezonin para kohe.

Më 25 janar 2019, Mustafi u transferua te Young Fellows Juventus në Ligën e Tretë Zvicerane. Ai ishte pjesë e ekipit deri në fund të sezonit 2019–20.

## Karriera ndërkombëtare
Mustafi ka luajtur me ekipet nën-19, -20 dhe -21 të Zvicrës, duke regjistruar 14 ndeshje dhe 5 gola. Në janar 2010, ai foli rreth mundësisë për të luajtur me kombëtaren shqiptare, duke qënë i hapur për një thirrje të mundshme.

## Profili i lojtarit
Mustafi konsiderohej si një lojtar me prespektivë dhe një nga talentët më të mëdhenjë të futbollit zviceran të asaj kohe. Megjithatë, dëmtimet e shumta si dhe mungesa e vazhdimësisë bënë që ai të mos e arrinte potiencialin e tij. Ai ishte një sulmues potent dhe i fuqishëm, i cili dallohej për fizikun dhe gjatësinë, që e bënin atë një lojtar të rrezikshëm në luftën në ajër.

## Jeta personale
Mustafi ka lindur në Kumanovë nga prindër shqiptarë nga Maqedonia e Veriut. Ai mori pasaportën zvicerane më 27 tetor 2008.

## Referime
## Lidhje të jashtme